โครงการส่งน้ำและบำรุงรักษาชีกลาง เพิ่มการระบายน้ำจากเขื่อนวังยาง ช่วยเหลือเกษตรกรด้านท้ายเขื่อน
นายพัฒนะ พลศรี หัวหน้าฝ่ายส่งน้ำและบำรุงรักษาที่ 3 (เขื่อนวังยาง ) โครงการส่งน้ำและบำรุงรักษาชีกลาง สำนักงานชลประทานที่ 6 เปิดเผยว่า ปัจจุบันระดับน้ำด้านหน้าเขื่อนวังยาง ตำบลลำชี อำเภอฆ้องชัย จังหวัดกาฬสินธุ์ มีปริมาณเก็บกัก 35.92 ล้าน ลบ.ม. คิดเป็นร้อยละ 106.94 จากระดับเก็บกักปกติ 33.59 ล้าน ลบ.ม. มีการระบายน้ำลงสู่ท้ายน้ำในอัตรา 17.52 ลบ.ม./วินาที หรือคิดเป็นวันละ 1.51 ล้าน ลบ.ม.โดยเขื่อนวังยาง จะบริหารจัดการน้ำส่งไปช่วยเหลือเพื่อการอุปโภค บริโภคและการเกษตร พื้นที่ด้านท้ายเขื่อนลงไปทางจังหวัดร้อยเอ็ด ยโสธรและจังหวัดอุบลราชธานี จะเริ่มเพิ่มการระบายน้ำตั้งแต่วันที่ 5 เมษายน 2564 ตั้งแต่เวลา 13.00 น. จนถึงวันที่ 9 เมษายน 2564 เวลา 16.30 น.ซึ่งจะส่งผลให้ระดับน้ำหน้าเขื่อน ลดลงจากปกติ ประมาณ 1.50 เมตร และทำให้ระดับน้ำท้ายเขื่อนสูงขึ้นในช่วงนี้ด้วย เมื่อครบตามเวลาดังกล่าวแล้วก็จะรักษาระดับไว้ต่อไป ช่วงระหว่างการบริหารจัดการน้ำนี้ ขอให้เกษตรกร เฝ้าดูแล ตรวจสอบทรัพย์สิน แพสถานีสูบน้ำด้วยไฟฟ้า ประปาและเครื่องมือทางการเกษตรที่อยู่ริมสองฝั่งลำน้ำชี รวมถึงประตูระบายน้ำเข้า-ออก ที่ปากกุด ห้วย แก้มลิงต่างๆ ขอให้ปิดควบคุมบานลง เพื่อเก็บน้ำไว้ใช้ให้ได้มากที่สุด หากมีการปรับระดับน้ำเพิ่มหรือลดต่อจากนี้ ทางเขื่อนวังยาง จะแจ้งให้ทราบอีกครั้ง พร้อมขอให้ประชาชนเฝ้าระวังและติดตามสถานการณ์น้ำอย่างใกล้ชิด